**บทที่ 1**

**บทนำ**

**1.1 ที่มาและความสำคัญของปัญหา**

โลกปัจจุบันมีการเปลี่ยนแปลงอย่างรวดเร็ว เกือบทุกด้านในทุกภูมิภาคของโลกเป็นการเปลี่ยนแปลง จากยุคอุตสาหกรรมไปสู่ยุคเทคโนโลยีสารสนเทศ สังคมโลกในปัจจุบันมีการเปลี่ยนแปลงเข้าสู่สังคม ยุคโลกาภิวัตน์ (Globalization) ทุกประเทศทั่วโลกมีการติดต่อสื่อสารแลกเปลี่ยนข้อมูลข่าวสาร มีการร่วมมือ และแข่งขันกันทั้งด้านธุรกิจ การค้า อุตสาหกรรม การศึกษาและด้านอื่น ๆ อย่างรวดเร็ว และต่อเนื่องตลอดเวลา เกิดกระแสการปฏิรูป โดยมุ่งเน้นการกระจายอำนาจไปยังท้องถิ่นและหน่วยปฏิบัติการมากขึ้น โดยเฉพาะอย่างยิ่งการปฏิรูปการศึกษาได้เกิดขึ้นในหลายประเทศ ฉะนั้นการศึกษา จึงถือว่าเป็นเครื่องวัดศักยภาพของมนุษย์ที่มุ่งให้การศึกษาเป็นกลไกลเพิ่มสมรรถนะ ที่มีประสิทธิภาพสูงสุด (คณะกรรมการปฏิรูประบบการบริหารการศึกษาในกระทรวงศึกษาธิการ, 2542, น. 21) ซึ่งสอดคล้องกับข้อค้นพบจากงานวิจัยของ (อมรวิชช์ นาครทรรพ และสังวรณ์ งัดกระโทก, 2541, น. 1 - 2) ที่พบว่า การศึกษาช่วยลดช่องว่างระหว่างชนชั้นทางสังคม สิ่งเหล่านี้เป็นกระจกเงาสะท้อน ทิศทางการพัฒนาการศึกษาที่สำคัญอีกด้านหนึ่ง

ในการปฏิรูปการศึกษาในประเทศไทย เริ่มตั้งแต่ปี พ.ศ. 2517 เป็นต้นมาประเด็นสำคัญ คือ การปฏิรูปการศึกษาให้มีคุณภาพและการเปิดโอกาสให้ประชาชนได้มีโอกาส รับการศึกษาได้ทัดเทียมและทั่วถึงมากที่สุด (สำนักงานปฏิรูปการศึกษา, 2544, น. 15) ดังนั้นการศึกษาจึงเป็นรากฐานและเครื่องมือสำคัญในการพัฒนาเศรษฐกิจ สังคม วัฒนธรรมและการเมืองของประเทศ การที่จะใช้การศึกษาให้เป็นเครื่องมือในการพัฒนาประชากรและประเทศชาติให้บรรลุเป้าหมายดังกล่าวได้จำเป็นต้องพัฒนาระบบการจัดการศึกษา (สำนักงานปฏิรูปการศึกษา, 2544, น. 1, และนพเก้า ห่อนบุญเหิม, 2552) ซึ่งสอดคล้องกับงานวิจัยของ (พงษ์สันห์ ศรีสมทรัพย์ และชลิดา ศรีมณี, 2543, น. 38) ที่พบว่า สถาบันการศึกษาถือเป็นองค์กรที่ผลิตบุคลากรที่มีคุณภาพในกระบวนการพัฒนาประเทศที่ยั่งยืนอย่างมีประสิทธิภาพเกิดประสิทธิผลและบรรลุวัตถุประสงค์ การศึกษาจึงเป็นหัวใจสำคัญในการพัฒนาคน พัฒนาสังคม และการศึกษาสามารถที่จะพัฒนาคนให้เป็นทรัพยากรที่ทรงคุณค่าได้ เป็นอย่างดียิ่ง ย่อมที่จะส่งผลให้องค์กรต่าง ๆ เจริญเติบโตไม่หยุดยั้ง การศึกษาจึงมีความสำคัญ ต่อการพัฒนาคน สังคมและประเทศชาติ (นิคม สมบุตร, 2540, น. 3) และการศึกษาเป็นกระบวนการสำคัญในการช่วยให้คนพัฒนาตนเองอย่างเต็มศักยภาพทั้งในด้านสติปัญญา อารมณ์ สังคม และจิตใจ ตลอดช่วงของชีวิต คือ ตั้งแต่วางรากฐานพัฒนาการของชีวิตตั้งแต่แรกเกิดไปจนถึง วัยแห่งการพัฒนาศักยภาพ (ประเวศ วะสี, 2548, น. 10)

ในอดีตนั้นการศึกษาของคนไทย ใช้วัดในพระพุทธศาสนาเป็นศูนย์กลางต่อมาเมื่อได้เปิดรับอารยธรรมแบบตะวันตก รวมทั้งระบบการศึกษาสมัยใหม่เข้ามาใช้ทำให้บทบาทของวัดในการจัดการศึกษาลดลง แต่อย่างไรก็ตามการจัดการศึกษาของคณะสงฆ์ หรือการศึกษาสายพระปริยัติธรรม ที่จัดให้สำหรับพระภิกษุสามเณร ก็ยังมีความจำเป็นและทางภาครัฐก็ได้ให้ความสำคัญและสนับสนุนอยู่เช่นเดิม (เมธี สมภักดี, 2544) การศึกษาของคณะสงฆ์ไทยมีมาตั้งแต่สมัยสุโขทัย แต่การจัดการเรียนการสอนยังไม่มีระบบระเบียบ การจัดการศึกษาของคณะสงฆ์ในช่วงนั้นมีเพียงการศึกษาพระปริยัติธรรม แผนกบาลีและแผนกธรรม และให้ชื่อโรงเรียนนี้ว่า โรงเรียนพระปริยัติธรรม แผนกสามัญศึกษา เมื่อวันที่ 20 กรกฎาคม พ.ศ. 2514 (กองศาสนศึกษา, กรมการศาสนา, 2521) การจัดการศึกษาให้คณะสงฆ์ จึงมีความจำเป็นอย่างยิ่ง และที่สำคัญพระสงฆ์เป็นผู้นำทางศีลธรรม จริยธรรม เป็นแบบอย่างที่ดีงามของชุมชน เป็นผู้นำท้องถิ่นที่มีบทบาทสำคัญในด้านต่าง ๆ (จุไรรัตน์ แสนใจรักษ์, 2531, น. 13) การจัดการศึกษาของสงฆ์ไม่ว่าจะเป็นมหาวิทยาลัยสงฆ์ทั้ง 2 แห่ง มหาวิทยาลัยมหาจุฬาลงกรณราชวิทยาลัย มหาวิทยาลัยมหามกุฎราชวิยาลัย และโรงเรียนพระปริยัติธรรมแผนธรรม แผนกบาลี แผนกสามัญศึกษา ต่างก็มีความสำคัญเป็นการพัฒนาคุณภาพของคนในสังคม เพื่อให้นำเอาวิถีธรรมมาเป็นแนวทางการดำเนินตามวิถีชีวิตของคนในสังคม (สำเร็จ อุดแดง, 2537, น. 19) การจัดการศึกษาของคณะสงฆ์ไทยในความหมายหนึ่ง ก็คือ การเตรียมคนไทยรุ่นใหม่ให้พร้อมที่จะมาอยู่รวมในสังคมและมาช่วยพัฒนาสังคมไทย (พระธรรมปิฎก (ป.อ.ปยุตฺโต), 2541, น. 35) การพัฒนาบุคลากรทางศาสนาอย่างเป็นระบบและต่อเนื่องให้มีความรู้และทักษะในการถ่ายทอดหลักธรรม สู่การปฏิบัติได้อย่างมีประสิทธิภาพ (สำนักงานคณะกรรมการพัฒนาเศรษฐกิจและสังคมแห่งชาติ, 2545, น. 47) และส่งเสริมสถาบันศาสนาให้มีส่วนรวมอย่างสำคัญในการเสริมสร้างศีลธรรม คุณธรรม จริยธรรม ค่านิยมดีงามและคุณลักษณะที่พึงประสงค์ของคนไทย (สำนักงานคณะกรรมการการศึกษาแห่งชาติ, 2545, น. 16)

ส่วนการศึกษาในรูปแบบของโรงเรียนพระปริยัติธรรมแผนกสามัญศึกษานี้ ได้มีการขยายไปยังส่วนภูมิภาคมากขึ้นต่อมากระทรวงศึกษาธิการได้ดำเนินการปรับปรุงระเบียบกระทรวงศึกษาธิการว่าด้วยโรงเรียนพระปริยัติธรรม แผนกสามัญศึกษา ให้มีความเหมาะสมยิ่งขึ้น เรียกว่าระเบียบกระทรวงศึกษาธิการ ว่าด้วยโรงเรียนพระปริยัติธรรม แผนกสามัญศึกษา พ.ศ. 2535 เมื่อวันที่ 29 กันยายน 2535 และมีผลบังคับใช้ตั้งแต่วันนั้นเป็นต้นมาจนถึงปัจจุบัน (วินัย เก่งสุวรรณ, 2541, น. 5 - 6) จากสภาพการศึกษาของคณะสงฆ์ที่เป็นอยู่ โรงเรียนพระปริยัติธรรม แผนกสามัญศึกษาอยู่ในเขตที่จำกัด และไม่สามารถตอบสนองความต้องการของประชาชนได้ทั่วถึง และยังประสบปัญหาทางด้านการบริหารวิชาการ การบริหารงบประมาณ การบริหารบุคลากรและการบริหารทั่วไป (กิตติ ธีรศานต์, 2539 น. 4, และพระเทพเวที, 2529, น. 10) แม้จะบริหารตามหลักของพระราชบัญญัติการศึกษาแห่งชาติ พ.ศ. 2542 มาตรา 39 และ 40 เป็นไปตามกรอบแนวคิดการบริหารโดยใช้โรงเรียนเป็นฐาน (School - Based Management หรือ SBM) ก็ยังประสบปัญหาในด้านการจัดการทั้งทางด้านวิชาการ ด้านงบประมาณ ด้านบุคลากร และด้านการบริหารทั่วไป (Myers and Stonchill, 1993, p. 1, David, 1996, pp. 4 - 5, Cheng, 1996, p. 44, และอุทัย บุญประเสริฐ, 2543, ข - ค) การเปลี่ยนแปลงทางด้านการบริหารและการจัดการศึกษาภายในสถานศึกษาทั้งหลักการ แนวคิด ภารกิจ กลยุทธ์ รูปแบบการตัดสินใจสั่งการ รูปแบบภาวะผู้นำการใช้อำนาจ การใช้ทรัพยากร เทคนิคการบริหารจัดการ ฯลฯ เนื่องจากโรงเรียนหรือสถานศึกษาจะต้องบริหารจัดการด้วยตนเองมากที่สุด ต่างจากเดิมที่ต้องถูกควบคุมโดยหน่วยงานจากส่วนกลาง (Cheng, 1996, pp. 45 - 51, ประสิทธิ์ เขียวศรี, 2544, น. 25 - 31, ดำริ บุญชู, 2545, น. 2 - 7) การบริหารการศึกษาของไทยที่ผ่านมา พบว่ามีปัญหาด้านโครงสร้างการบริหารของระบบการศึกษาไทย ซึ่งมีภาระรับผิดชอบที่ซ้ำซ้อนกัน เป็นเหตุให้ไม่มีคุณภาพ และขาดความสมดุลกัน (ฟราย, เจอรัลด์ ดับเบิลยู, 2547, p. 34) และเพราะการวางแผนพัฒนาการเรียนการสอนไม่ต่อเนื่อง และไม่ชัดเจนในหลาย ๆ ด้าน พร้อมทั้งความไม่พร้อม และไม่เพียงพอต่อความต้องการของครูและนักเรียน สาเหตุดังกล่าวนี้ จึงส่งผลให้การบริหารและการจัดการของเรียนเรียนพระปริยัติธรรม แผนกสามัญศึกษาบางโรงเรียนด้อยคุณภาพ (พาสนา กิจถาวร, 2548, น. 45)

ด้วยเหตุผลที่ได้กล่าวมาแล้ว ผู้วิจัยในฐานะอดีตเคยเป็นพระภิกษุสามเณรที่เคยได้เข้ารับการศึกษาในระบบของโรงเรียนพระปริยัติธรรม แผนกสามัญศึกษา พร้อมทั้งเคยดำรงตำแหน่งอาจารย์ ผู้บริหารจึงมองเห็นปัญหาการจัดการศึกษาและที่สำคัญการจัดการศึกษาของโรงเรียน พระปริยัติธรรม แผนกสามัญศึกษายังขาดการวางแผนการศึกษาที่เป็นระบบและมีนโยบายการศึกษาที่ไม่ชัดเจนต่อเนื่องที่เหมาะสมทันต่อยุคสมัยใหม่ ดังนั้นผู้วิจัยจึงสนใจศึกษาเกี่ยวกับแนวทางการพัฒนาการจัดการศึกษาโรงเรียนพระปริยัติธรรม แผนกสามัญศึกษา ตามหลักการบริหารตามกรอบภารกิจในการบริหารโดยใช้โรงเรียนเป็นฐาน (School - Based Management หรือ SBM) สำหรับสถานศึกษาขึ้นพื้นฐานอันประกอบด้วย การบริหารวิชาการ งบประมาณ บุคลากร การบริหารงานทั่วไป (Bartol, 1998, p. 371) การมีนโยบายที่ดีถือเป็นการเปลี่ยนแปลงอย่างมีการวางแผน ที่ดีและมีประสิทธิภาพประสิทธิผลสูงสุด Planned Change (Bardo and Hartman, 1982, pp. 70 - 71, กรรณิกา เจิมเทียนชัย, 2539, น. 82, และพูลสุข หิงคานนท์, 2540, น. 50) การเปลี่ยนแปลงซึ่งจะสร้างความสำเร็จให้เกิดขึ้นได้นั้น ต้องเป็นการเปลี่ยนแปลงทั้งระบบ (Systemic Change) และการเปลี่ยนแปลง เป็นกระบวนการที่ต้องใช้ระยะเวลา การเปลี่ยนแปลงเป็นกระบวนการที่จะต้องค่อยเป็นค่อยไป และจำเป็นต้องใช้ระยะเวลาในการปรับเปลี่ยน (Fullan and Stiegelbauer, 1995) ตามแนวคิดของนักการศึกษามีความคิดเห็นสอดคล้องกันว่ากระบวนการเปลี่ยนแปลงนั้นมี 3 ระยะด้วยกัน ได้แก่ ระยะเริ่มแรก ระยะส่งเสริมการใช้ และระยะดำเนินการต่อเนื่อง Fullan and Stiegelbauer (1995, Miles, 1986, อ้างถึงใน Hopkins and Other, 1997, อ้างถึงใน Drury, 1995, Hall and Hord, 1987)

จากการศึกษาแนวทางการพัฒนาการจัดการศึกษาโรงเรียนพระปริยัติธรรม แผนกสามัญศึกษา ผู้วิจัยคาดหวังว่า จะเป็นประโยชน์ในการกำหนดยุทธศาสตร์ กรอบนโยบายต่าง ๆ การประเมินทางเลือก โดยวิเคราะห์ถึงผลกระทบที่เป็นไปได้ที่จะเกิดขึ้นในอนาคต รวมทั้งการวางแผน เพื่อบริหารจัดการโรงเรียนพระปริยัติธรรม แผนกสามัญศึกษา เพื่อให้มีคุณภาพเท่าเทียมกับโรงเรียนอื่น ๆ ซึ่งจะนำไปสู่ประสิทธิผลของการจัดการศึกษาที่มีคุณภาพ

**1.2 คำถามการวิจัย**

1.2.1 สภาพปัจจุบันสภาพปัญหา การจัดการศึกษาโรงเรียนพระปริยัติธรรม แผนกสามัญศึกษา เป็นอย่างไร

1.2.2 แนวทางการพัฒนาการจัดการศึกษาโรงเรียนพระปริยัติธรรม แผนกสามัญศึกษา เป็นอย่างไร

**1.3 วัตถุประสงค์การวิจัย**

ในการวิจัยครั้งนี้ ผู้วิจัยกำหนดวัตถุประสงค์ ดังนี้

1.3.1 เพื่อศึกษาสภาพปัจจุบันและสภาพปัญหาการจัดการศึกษาของโรงเรียนพระปริยัติธรรม แผนกสามัญศึกษา

1.3.2 เพื่อศึกษาแนวทางการพัฒนาการจัดการศึกษาโรงเรียนพระปริยัติธรรม แผนกสามัญศึกษา

**1.4 ขอบเขตการวิจัย**

การศึกษาวิจัย ข้อเสนอแนะ แนวทางการพัฒนาการจัดการศึกษาโรงเรียนพระปริยัติธรรม แผนกสามัญศึกษา มีขอบเขตการวิจัย ดังนี้

**ผลการวิจัยระยะที่ 1 การศึกษาสภาพการจัดการศึกษา และ ปัญหาการจัดการศึกษาโรงเรียนพระปริยัติธรรมแผนกสามัญศึกษา**

**1. ขอบเขตด้านพื้นที่**

การศึกษาครั้งนี้ ครอบคลุม ทั้ง 14 กลุ่ม สถานศึกษาของโรงเรียนพระปริยัติธรรม ทั่วประเทศในสังกัดสำนักงานพระพุทธศาสนาแห่งชาติ

**2. ขอบเขตด้านเนื้อหา**

การศึกษาระยะนี้แบ่งขอบข่ายของการวิจัย ออกเป็น 2 มิติใหญ่ ดังนี้

2.1 สภาพการบริหารจัดการของสถานศึกษาตามภารกิจ 4 ด้านได้แก่ 1) ด้านการบริหารวิชาการ 2) ด้านการบริหารงบประมาณ 3) ด้านการบริหารบุคคล และ 4) ด้านการบริหารทั่วไป 2.2 ปัญหาการบริหารจัดการของสถานศึกษาตามภารกิจ 4 ด้านได้แก่ 1) ด้านการบริหารวิชาการ 2) ด้านการบริหารงบประมาณ 3) ด้านการบริหารบุคคล และ 4) ด้านการบริหารทั่วไป **3. ขอบเตด้านแหล่งข้อมูล**

3.1 ขอบเขตด้านกลุ่มเป้าหมายในการเก็บข้อมูลเชิงปริมาณ ประชากรที่ใช้ในการเก็บข้อมูลเชิงประมาณ ได้แก่ บุคลากรทางการศึกษาของโรงเรียนพระปริยัติธรรม แผนกสามัญศึกษา ทั้ง 14 กลุ่ม ทั่วประเทศ โดยวิธีการสุ่มอย่างง่ายโดยการจับฉลาก กลุ่มละ 20 คน รวม 280 คน 3.2 ขอบเขตด้านกลุ่มเป้าหมายในการเก็บข้อมูลเชิงคุณภาพกลุ่มผู้มีส่วนเกี่ยวข้องจำนวน 25 คน จำแนก 4 กลุ่ม ดังต่อไปนี้ คือ กลุ่มบุคลากรทางการศึกษาของโรงเรียนพระปริยัติธรรม แผนกสามัญศึกษา จำนวน 10 คน กลุ่มนักวิชาการศึกษากรมการศาสนา จำนวน 5 คน กลุ่มผู้ทรงคุณวุฒิภายนอก จำนวน 5 คน กลุ่มผู้ใช้โรงเรียนพระปริยัติธรรม แผนกสามัญศึกษา จำนวน 5 คน  **4. ขอบเขตด้านระยะเวลา**

การศึกษาระยะนี้ ศึกษาระหว่าง มกราคม - กรกฎาคม 2559

4.1 ขอบเขตด้านกลุ่มเป้าหมายในการศึกษาความเหมาะสม

**ผลการวิจัยระยะที่ 2 การสร้างแนวทางการพัฒนาการจัดการศึกษาโรงเรียนพระปริยัติธรรม แผนกสามัญศึกษา**

**1. ขอบเขตด้านพื้นที่**

การศึกษาครั้งนี้ครอบคลุม ทั้ง 14 กลุ่ม สถานศึกษาของโรงเรียนพระปริยัติธรรม ทั่วประเทศในสังกัดสำนักงานพระพุทธศาสนาแห่งชาติ

**2. ขอบเขตด้านเนื้อหา**

แนวทางการพัฒนาการจัดการศึกษาโรงเรียนพระปริยัติธรรม แผนกสามัญศึกษา ประกอบด้วย

2.1 แนวทางการบริหารวิชาการ

2.2 แนวทางการการบริหารงบประมาณ

2.3 แนวทางการการบริหารบุคคล

2.4 แนวทางการการบริหารทั่วไป

**3. ขอบเตด้านแหล่งข้อมูล**

กลุ่มผู้เชี่ยวชาญจำนวน 24 คน จำแนก 4 กลุ่มดังต่อไปนี้ คือ กลุ่มบุคลากรทางการศึกษาของโรงเรียนพระปริยัติธรรม แผนกสามัญศึกษา จำนวน 6 คน กลุ่มนักวิชาการศึกษากรมการศาสนา จำนวน 6 คน กลุ่มผู้ทรงคุณวุฒิภายนอก จำนวน 6 คน กลุ่มผู้เชี่ยวชาญด้านโรงเรียนพระปริยัติธรรม แผนกสามัญศึกษา จำนวน 6 คน

**4. ขอบเขตด้านระยะเวลา**

การศึกษาระยะนี้ศึกษาระหว่าง สิงหาคม - ธันวาคม 2559

**1.5 นิยามศัพท์เฉพาะ**

การวิจัยนี้ ผู้วิจัยได้กำหนดนิยามศัพท์เฉพาะ ดังต่อไปนี้

“แนวทางการพัฒนา” หมายถึง แนวทางปฏิบัติที่ทำให้เจริญขึ้นหรือทางปฏิบัติต่าง ๆ ที่เป็นข้อเสนอแนะ ในการปรับปรุงเปลี่ยนแปลง หรือสร้างสรรค์ที่เหมาะสมตามยุคสมัยเกี่ยวกับการพัฒนาการการจัดการศึกษาโรงเรียนพระปริยัติธรรม แผนกสามัญศึกษา

“การจัดการศึกษา” หมายถึง การบริหารจัดการด้านการศึกษาที่เหมาะสม เพื่อให้ทันต่อยุค โลกาภิวัตน์ และสมัยนิยมตามการเปลี่ยนแปลงของโรงเรียนพระปริยัติธรรม แผนกสามัญศึกษา “สภาพปัจจุบัน” หมายถึง สภาพการจัดการศึกษาและภาพรวมในการบริหารจัดการ รวมทั้งบริบทแวดล้อม ที่เกี่ยวข้องกับการศึกษาโรงเรียนพระปริยัติธรรม แผนกสามัญศึกษา

“ปัญหาการจัดการศึกษา” หมายถึง ข้อสงสัยขัดข้องและอุปสรรคต่าง ๆ ในระบบการบริหารจัดการของโรงเรียนพระปริยัติธรรมแผนกสามัญศึกษา

“การบริหารจัดการของสถานศึกษา” หมายถึงการบริหารจัดการด้านการศึกษา เพื่อเป็นแนวทางในการปฏิบัติที่นำไปสู่ความสำเร็จขององค์กรที่มั่นคง และยั่งยืน และการจัดการเรียนการสอน โดยยึดผู้เรียนเป็นศูนย์กลาง

“การบริหารวิชาการ” หมายถึง การกำหนดโครงสร้าง หรือระบุถึงแนวทางการบริหารงานวิชาการอย่างมีส่วนร่วม มีการประเมินศักยภาพให้ตรงกับหลักสูตรแกนกลาง และพัฒนาแบบบูรณาการของโรงเรียนพระปริยัติธรรมแผนกสามัญศึกษาให้มี

“การบริหารงบประมาณ”หมายถึงการบริหารงบประมาณตามความต้องการที่แท้จริง มีความชัดแจนโปร่งใส่โดยการมีส่วนร่วมของชุมชน มีการใช้จ่ายงบอย่างมีคุณภาพมุ่งเน้นผู้เรียนเป็นศูนย์กลาง มีการทำแผนงบประมาณ มีการจัดสรรงบประมาณที่เป็นธรรม มีการบริหารและควบคุมงบประมาณอย่างโปร่งใส และมีการติดตามตรวจสอบ

“การบริหารงานบุคคล”หมายถึง การสร้างขวัญ และกำลังให้แก่บุคลากรทางการศึกษา เช่น การบบรรจุให้เพียงพอต่อความต้องการ ส่งเสริมให้มีความมั่นคงในวิชาชีพ การลดภาระงานที่ ไม่เกี่ยวข้องกับการสอน เพื่อประสิทธิในการปฏิบัติหน้าที่

การบริหารทั่วไป หมายถึง การพัฒนาระบบที่เอื้อต่อการเรียนการสอนทั้งอาคารและสถานที่ งบประมาณที่มีเพียงพอ เพื่อพัฒนาขีดความสามารถด้านสื่อเทคโนโลยีข้อมูลข่าวสารและ มีการกำหนดแผนที่ชัดเจนในการปฏิบัติหน้าที่

“การศึกษาของคณะสงฆ์ไทย” หมายถึง การจัดการศึกษาที่จัดให้แก่พระภิกษุสามเณรแบ่งระดับ ได้แก่ การศึกษาพระปริยัติธรรม, แผนกสามัญศึกษา เป็นการศึกษาในระดับมัธยมศึกษาตอนต้น และมัธยมตอนปลาย, การศึกษาพระปริยัติธรรมแผนกธรรม เป็นการศึกษาในระดับนักธรรมตรี, โท, เอก และการศึกษาพระปริยัติธรรม แผนกบาลีเป็นการศึกษาในระดับมัธยมศึกษาตอนปลาย และระดับปริญญาตรี

“โรงเรียนพระปริยัติธรรม แผนกสามัญศึกษา” หมายถึง การจัดการศึกษาที่คณะสงฆ์จัดให้แก่พระภิกษุสามเณร ตามหลักสูตรมัธยมศึกษาตอนต้น และมัธยมศึกษาใช้เวลาเรียน 6 ปีการศึกษา ตามระเบียบกระทรวงศึกษาธิการว่าด้วยโรงเรียนพระปริยัติธรรม แผนกสามัญศึกษา พ.ศ. 2535 ตามประกาศมหาเถรสมาคมว่าด้วยโรงเรียนพระปริยัติธรรม แผนกสามัญศึกษา พ.ศ. 2553

“ผู้มีส่วนมีส่วนเกี่ยวข้อง” หมายถึง ผู้มีหน้าที่ หรือผู้ที่มีผลกระทบโดยตรงจากการบริหารและการจัดการศึกษา และผู้มีประสบการณ์ที่เกี่ยวข้องทั้งทางด้านจัดการเรียนการสอนและด้านการบริหารจัดการที่ต่อเนื่องและเวลาที่เหมาะสมสำหรับการเสนอแนวคิดที่เกี่ยวกับข้อเสนอเชิงนโยบายโรงเรียนพระปริยัติธรรม แผนกสามัญศึกษา

“ผู้เชี่ยวชาญ” หมายถึง ผู้มีความรู้ ความชำนาญ และประสบการณ์เกี่ยวกับการบริหารและการจัดการศึกษาโรงเรียนพระปริยัติธรรม แผนกสามัญศึกษา ที่ต่อเนื่องในช่วงเวลาที่เหมาะสม ที่เกี่ยวกับการเสนอแนวคิดข้อเสนอเชิงนโยบายโรงเรียนพระปริยัติธรรม แผนกสามัญศึกษา “กลุ่มโรงเรียน” หมายถึง กลุ่มโรงเรียนที่จัดตั้งขึ้นตามประกาศคณะกรรมการการศึกษา พระปริยัติธรรม แผนกสามัญศึกษา ว่าด้วยกลุ่มโรงเรียนพระปริยัติธรรม แผนกสามัญศึกษา

**1.6 ประโยชน์ที่ได้รับจากการวิจัย**

**1.6.1 เชิงวิชาการ**

1.6.1.1 ได้แนวทางการพัฒนาการจัดการศึกษาโรงเรียนพระปริยัติธรรม แผนกสามัญศึกษา ทั้ง 14 กลุ่ม ทั่วประเทศ

1.6.1.2 ได้แนวทางการจัดการศึกษาโรงเรียนพระปริยัติธรรม แผนกสามัญศึกษา ทั้ง 14 กลุ่ม ทั่วประเทศ เป็นระบบเครือข่ายส่งเสริมประสิทธิภาพการศึกษา เป็นที่ยอมรับของ ผู้มีส่วนเกี่ยวข้อง

**1.6.2 เชิงประยุกต์ใช้**

1.6.2.1 ใช้เป็นข้อมูลสารสนเทศในการจัดทำแผนพัฒนาคุณภาพการศึกษา ของโรงเรียนพระปริยัติธรรม แผนกสามัญศึกษา ทั้ง 14 กลุ่ม ทั่วประเทศ ทุกระดับ

1.6.2.2 ใช้เป็นข้อมูลสารสนเทศในการในการจัดระบบเครือข่ายส่งเสริมประสิทธิภาพของโรงเรียนพระปริยัติธรรม แผนกสามัญศึกษา ทั้ง 14 กลุ่ม ทั่วประเทศ ทุกระดับ